## Pravilnik o početku i završetku nastavne godine, broju radnih dana i trajanju odmora učenika osnovnih i srednjih škola za školsku godinu 2010./2011.

### NN 36/2010 (24.3.2010.), Pravilnik o početku i završetku nastavne godine, broju radnih dana i trajanju odmora učenika osnovnih i srednjih škola za školsku godinu 2010./2011.

MINISTARSTVO ZNANOSTI, OBRAZOVANJA I ŠPORTA

935

Na temelju članka 48. stavka 4. Zakona o odgoju i obrazovanju u osnovnoj i srednjoj školi (»Narodne novine«, broj 87/08 i 86/09), ministar znanosti, obrazovanja i športa donosi

PRAVILNIK

O POČETKU I ZAVRŠETKU NASTAVNE GODINE, BROJU RADNIH DANA I TRAJANJU ODMORA UČENIKA OSNOVNIH I SREDNJIH ŠKOLA ZA ŠKOLSKU GODINU 2010./2011.

Članak 1.

Ovim se pravilnikom propisuje početak i završetak nastavne godine, trajanje polugodišta i trajanje učeničkih odmora u osnovnim i srednjim školama za školsku godinu 2010./2011.

Članak 2.

Nastava počinje 6. rujna 2010. godine, a završava 15. lipnja 2011. godine.

Nastava se ustrojava u dva polugodišta.

Prvo polugodište traje od 6. rujna 2010. godine do 23. prosinca 2010. godine.

Drugo polugodište traje od 10. siječnja 2011. godine do 15. lipnja 2011. godine, a za učenike/ce završnih razreda srednje škole do 17. svibnja 2011. godine.

Članak 3.

Nastava se organizira i izvodi u najmanje 175 nastavnih dana, odnosno 35 nastavnih tjedana, a za učenike/ce završnih razreda srednje škole u najmanje 160 nastavnih dana, odnosno najmanje 32 nastavna tjedana.

Ako škola ne ostvari propisani nastavni plan i program i propisani broj nastavnih tjedana, nastavna se godina može produljiti odlukom ureda državne uprave u županiji, nadležnog za obrazovanje, odnosno ureda Grada Zagreba, nadležnog za poslove obrazovanja, uz prethodnu suglasnost Ministarstva znanosti, obrazovanja i športa i nakon 15. lipnja 2011. godine, odnosno nakon 17. svibnja 2011. godine za završne razrede srednje škole.

Članak 4.

Zimski odmor učenika počinje 24. prosinca 2010. godine, a završava 7. siječnja 2011. godine.

Proljetni odmor za učenike počinje 21. travnja 2011., a završava 29. travnja 2011. godine.

Ljetni odmor počinje 16. lipnja 2011. godine, osim za učenike/ce koji/koje polažu razredni ili popravne ispite, koji imaju završni rad ili ispite državne mature i za učenike/ce koji/koje u to vrijeme imaju praktičnu nastavu ili stručnu (ljetnu) praksu, što se utvrđuje godišnjim planom i programom rada škole.

Članak 5.

Iznimno učenici/ce u jedinstvenom modelu obrazovanja i drugim strukovnim programima sa stručnom (ljetnom) praksom mogu imati i drugačiji raspored odmora, s tim da im ukupni odmor tijekom školske godine ne može biti kraći od 45 radnih dana, što se uređuje ugovorom na temelju Zakona o strukovnom obrazovanju (»Narodne novine«, broj 30/09.) i Pravilnika o načinu ostvarivanja programa naukovanja i stručnog osposobljavanja za vezane obrte te o pravima, obvezama, praćenju, vrednovanju i ocjenjivanju naučnika (»Narodne novine«, broj 69/04.) i Pravilnika o načinu organiziranja i izvođenju nastave u strukovnim školama (»Narodne novine«, broj 140/09).

Članak 6.

Godišnjim planom i programom rada škole utvrđuje se plan i raspored broja radnih dana potrebnih za provedbu nastavnog plana i programa te broj, plan i raspored ostalih radnih dana tijekom školske godine potrebnih za druge odgojno-obrazovne programe škole (pisanje ispita državne mature, školske priredbe, natjecanja, dan škole, dan župe, dan općine i grada te za izlete, ekskurzije i slično).

Članak 7.

U posebnim okolnostima, koje nije bilo moguće predvidjeti i planirati godišnjim planom i programom rada škole, škola može odstupiti od rokova utvrđenih ovim pravilnikom, o čemu odlučuje Ministarstvo znanosti, obrazovanja i športa na zahtjev škole i na prijedlog ureda državne uprave u županiji nadležnog za obrazovanje, odnosno Grada Zagreba nadležnog za poslove obrazovanja.

Članak 8.

Ovaj pravilnik stupa na snagu danom objave u »Narodnim novinama«.

Klasa: 602-01/10-01/00132

Urbroj: 533-10-10-0001

Zagreb, 19. ožujka 2010.

Ministar
dr. sc. Radovan Fuchs, v. r.

Pravilnik, NN 36/2010-935